পোষাক ছাড়া বোঝা মুশকিল কে মুসলমান বা কে ইহুদী। ইজরায়েলের মতো দেশে ধর্ম ও রাজনীতি নিয়ে আলোচনা করতে আমি ভয় পাই। কে-জানে বাবা কী মনে করবে। কিন্তু এমনি কথাবার্তায় আমি আঁচ পেয়েছিলাম যে সাধারণ মুসলমানেরা ইহুদীদের উপর কোনো অসদ্ভাব পোষণ করেন না। ওদের ধারণা ইহুদীরা এখানে এসে পড়েছে -- এরা এখন থাকবেই। জোর করে দের হটানো যাবে না। বরং এদের উপস্থিতিতে আরবী প্রতিবেশিদের উপকারই হচ্ছে। অনেক ফলমূল, খাবার, হাতে-গড়া জিনিস ইজরায়েলে এরা বেশ ভালো দামে বিক্রি করে। অন্য কোনো প্রতিবেশি-দেশ এত দাম দেবে না। তাছাড়াও বৈজ্ঞানিক, ডাক্তারি বা অন্যান্য শিল্পেও ইজরায়েল যে-কোনো আরব দেশের তুলনায় অনেক উন্নত। তাই তার সুফল ও অনেকরকম সুযোগসুবিধাও এরা পাচ্ছে। আরবী মুসলমানদের আপাতত সবচেয়ে বড়ো ভয় (আমি যে সময়ে গিয়েছিলাম--ফেব্রুয়ারি ২০১২) ইরানকে নিয়ে। ইরানীরা পার্শি, আরবী নয়, ওদের ধর্ম ইসলাম হলেও আলাদা সিয়া সম্প্রদায়ের (অন্যরা সুন্নি)। আরবীরা ওদের বিজাতীয় মনে করে এবং একদম বিশ্বাস করে না। সবাইয়ের মত ইরান সাম্রাজ্য বাড়াবার চেষ্টায় আছে।